Aprill 2014

**Aprill 2014**, kroonika

2014. aasta aprill algas teisipäeval ja lõppes 30 ööpäeva pärast kolmapäeval.

## [[1. aprill]]

* Ameerika Ühendriikide Esindajatekoda võttis häältega 378:34 vastu eelnõu, millega antakse Ukrainale 150 miljoni USA dollari väärtuses majandusabi ja tagatakse ühtlasi Ukraina valitsuse laenud 1 miljardi USA dollari ulatuses. Ühtlasi külmutati uue seadusega nende Ukraina ja Venemaa inimeste varad, keda peetakse vastutavaks Ukrainas toime pandud inimõiguste rikkumiste eest.
* Belgias Brüsselis algas NATO välisministrite kahepäevane kohtumine, kus Eestit esindas välisminister Urmas Paet. Kohtumise esimesel päeval otsustas NATO Krimmi (ja Sevastopoli) annekteerimise tõttu lõpetada igasuguse praktilise tsiviil-militaarkoostöö Venemaaga.
* Bosnia ja Hertsegoviina Serblaste Vabariigi president Milorad Dodik esines üleskutsega muuta Bosnia ja Hertsegoviina kolmest riigist koosnevaks konföderatsiooniks.
* Euroopa Liit algatas ametlikult sõjalise missiooni Kesk-Aafrika Vabariigis.
* Jaapan leevendas relvaekspordile kehtinud piiranguid ja legaliseeris Jaapani osalemise rahvusvahelistes relvastuse arendamise ühisprojektides.
* Malta Esindajatekoda nimetas ühehäälselt riigi uueks presidendiks Marie Louise Coleiro Preca.
* Prantsusmaa Roheliste erakond teatas, et loobub osalemast peaminister Manuel Vallsi valitsuskoalitsioonis. Roheliste koalitsioonist lahkumise põhjuseks said energeetikaalased erimeelsused valitseva Sotsialistliku Parteiga. 
* San Marino kaptenregentidena alustasid tööd Valeria Ciavatta ja Luca Beccari.
* Soome jaekaubandusettevõte Stockmann teatas, et külmutab Krimmi annekteerimise tõttu oma laienemisplaanid Venemaal.
* Tšiili rannikuala tabas 8,2-magnituudine maavärin, mille epitsenter asus meres umbes 100 km kaugusel Tšiili loodeosa sadamalinnast Iquiquest. Maavärina tõttu sai surma vähemalt 6 inimest, samuti põhjustas see rannikualal olulisi purustusi tekitanud kahemeetrised hiidlained.
* Türgi pealinnas Ankaras ajas politsei veekahuritega laiali meeleavalduse, millel osalenud nõudsid 30. märtsil toimunud kohalike valimiste häälte ülelugemist.
* Venemaa riiklik gaasiettevõte Gazprom tõstis Ukrainale tarnitava maagaasi hinda 40 protsenti. 1000 m³ gaasi eest tuleb senise 268.50 USA dollari asemel maksta edaspidi 385.50 USA dollarit.
* Eesti peaminister Taavi Rõivas alustas kolmepäevast ametlikku visiiti Brüsselis, et osaleda Euroopa Liidu ja Aafrika riikide tippkohtumisel.
* Eestit saabus seoses koolikiusamise vastu suunatud üritustega kahepäevasele visiidile Taani kroonprintsess Mary. Külaskäigu esimese päeva õhtul kohtus ta ka Eesti presidendi Toomas Hendrik Ilvesega. 
* Eestit külastas Tuneesia valitsusametnike delegatsioon, et tutvuda siin rahvastikuregistri haldamise ja isikukoodi moodustamise põhimõtetega.

## [[2. aprill]]

* Ameerika Ühendriikides Texases Fort Hoodi sõjaväebaasis tappis vaimsete häiretega sõdur Ivan Lopez 3 inimest ja haavas veel 16 inimest. Pärast tulistamist sooritas ta enesetapu.
* Belgias Brüsselis algas Euroopa Liidu ja Aafrika riikide kahepäevane tippkohtumine.
* Haiti peaminister Laurent Lamothe tegi ulatuslikke muudatusi oma valitsuskabinetis. Kokku vahetati välja 10 ministrit.
* Kasahstanis astus tagasi peaminister Serik Ahmetov. President Nursultan Nazabajev nimetas uueks peaministriks Kärim Mäsimovi, kelle parlament samal päeval ka ametisse kinnitas.
* Kõrgõzstanis tegi peaministri kohusetäitja Džoomart Otorbajev teatavaks oma valitsuse koosseisu.
* Panamat tabas 5,8-magnituudine maavärin, mille epitsenter asus 61 km Davidi linnast lõunas. Olulisi purustusi ega inimohvreid maavärin kaasa ei toonud.
* Tšiili rannikuala tabas 7,6-magnituudine maavärin, mille epitsenter asus meres, 20 km kaugusel looderannikul paiknevast Iquique sadamalinnast.
* Türgis avaldati riigi konstitutsioonikohtu ametlik seisukoht, mille järgi kujutab valitsuse 21. märtsi otsus blokeerida juurdepääs Twitterile põhiseaduses sätestatud sõnavabaduse printsiibi otsest rikkumist.
* Venemaa presidendi administratsioon teatas ametlikult president Vladimir Putini ja tema kauaaegse abikaasa Ljudmilla Putina abielulahutusest.
* Venemaa president Vladimir Putin rahuldas Volgogradi oblasti kuberneri Sergei Boženovi tagasiastumispalve ja kuberneri kohusetäitjaks Andrei Botšarovi.
* Venezuelas mõistis katoliku kiriku piiskoppide konverentsi esimees peapiiskop Diego Padrón teravalt hukka valitsuse tegevuse opositsiooni meeleavalduste mahasurumisel, süüdistades valitsust liigse vägivalla kasutamises.
* Eesti peaministri Taavi Rõivase nõunikuna alustas tööd majandusanalüütik Maris Lauri.
* Eestis astus Reformierakonda XII Riigikogu liige, varem Keskerakonda kuulunud ja sealt siseopositsiooni ühe juhina välja heidetud Kalle Laanet.

## [[3. aprill]]

* Ameerika Ühendriikide Ülemkohus tühistas häältega 5:4 seni föderaalvalimistel kehtinud rahaliste annetuste piirmäärad. Seni oli 2014. aasta rahaliste annetuste piirmääraks olnud 123 200 USA dollarit ühe annetaja kohta, edaspidi võivad nii juriidilisest kui ka füüsilisest isikust toetajad eraldada oma lemmikerakonnale või -kandidaadile nii palju raha kui nad soovivad.
* Armeenias astus tagasi peaminister Tigran Sargsjan.
* Euroopa Parlament toetas häältega 534:25 mobiilside rändlustasude kaotamist kogu Euroopa Liidu ulatuses. Seadusemuudatus jõustub 15. detsembrist 2015.
* Euroopa Parlament ja Euroopa Liidu Nõukogu kiitsid heaks Moldova kodanike viisavabaduse Schengeni viisaruumi kuuluvate riikide külastamisel. Viisavabadus Moldovaga jõustub 28. aprillist.
* Iisrael teatas, et loobub Palestiinaga rahukõneluste taasalustamise eeltingimusena kokkulepitud palestiinlasest vangide vabastamisest.
* Itaalia parlamendi alamkoda kiitis häältega 260:158 heaks peaminister Matteo Renzi valitsuse esitatud seaduseelnõu, mis kaotas Itaalia 110 provintsi omavalitsuse. Seni otsevalitavad provintsivalitsused moodustatakse edaspidi linnade ja valdade määratud esindajatest. Reform peaks likvideerima 3000 valitavat ametikohta ja säästma riigile igal aastal 800 miljonit eurot.
* Kõrgõzstani parlament kinnitas häältega 103:7 ametisse peaminister Džoomart Otorbajevi valitsuskabineti.
* Türgi telekommunikatsioonidirektoraat tühistas vastavalt konstitutsioonikohtu eelmise päeva otsusele Twitterile kehtestatud kasutamispiirangud.
* Venemaa riiklik gaasiettevõte Gazprom tõstis veel Ukrainale müüdava maagaasi hinda.
* Eesti peaminister Taavi Rõivas kohtus Brüsselis NATO peasekretäri Anders Fogh Rasmusseniga.
* Eesti Rahvusraamatukogus algas kolmepäevane Tallinna Raamatumess. Messi avasid kultuuriminister Urve Tiidus ja Eesti Rahvusraamatukogu peadirektor Janne Andresoo.
* Eesti Evangeelse Luterliku Kiriku Tallinna praostkonna sinod esitas EELK peapiiskopi kandidaadiks Usuteaduse Instituudi rektori Ove Sanderi.

## [[4. aprill]]

* Afganistani idaosas avasid politseinikud tule välisajakirjanike pihta. Tulistamises hukkus agentuuri Associated Press tunnustatud fotograaf Anja Niedringhaus, reporter Kathy Gannon sai haavata.
* Kreekas Ateenas algas Euroopa Liidu välisministrite kahepäevane kohtumine, kus osales ka Eesti välisminister Urmas Paet. 
* Maltal astus ametisse president Marie Louise Coleiro Preca.
* Tšaad alustas oma rahuvalveüksuste väljaviimist Kesk-Aafrika Vabariigist. Tšaad otsustas seda teha pärast Ühinenud Rahvaste Organisatsiooni süüdistusi, mille kohaselt olid Tšaadi rahuvalvajad tapnud sõjalise operatsiooni käigus 30 ja haavanud veelö ligi 300 inimest.
* Eestit külastas NATO sõjalise komitee esimees kindral Mark O. Schissler, kes kohtus Kaitseväe juhataja kindralmajor Riho Terrasega.
* Eesti kultuuriminister Urve Tiidus külastas Pärnumaa kultuuri- ja spordiasutusi.

## [[5. aprill]]

* Afganistanis toimusid presidendivalimised. Kaks enim hääli kogunud kandidaati – ‘Abdullāh ‘Abdullāh ja Zalmay Rasūl – pääsesid edasi 7. juunil toimuvasse valimiste teise vooru.
* Ameerika Ühendriikide kaitseminister Chuck Hagel alustas visiiti Jaapanis. Samal päeval Tōkyōs peetud kõnes rõhutas ta, et Ameerika Ühendriigid on jätkuvalt pühendunud Jaapani julgeoleku tagamisele. 
* Malis astus tagasi peaminister Oumar Tatam Ly valitsuskabinet. Uueks valitsusjuhiks nimetati samal päeval Moussa Mara.
* Soome peaminister Jyrki Katainen teatas, et astub juunis 2014 tagasi nii peaministri kui ka Rahvusliku Koonderakonna esimehe ametikohalt. Ühtlasi andis Katainen mõista, et soovib saada Euroopa Komisjoni volinikuks.
* Eestis kiitis loodava Rahva Ühtsuse Erakonna algatusrühm heaks erakonna asutaja Kristiina Ojulandi osalemise Euroopa Parlamendi valimistel üksikkandidaadina.

## [[6. aprill]]

* Costa Ricas toimus presidendivalimiste teine voor. Selle võitis vasaktsentristlik kandidaat Luis Guillermo Solís, kes kogus ligi 78% valijate toetuse.
* Liibüa valitsus jõudis mässulistega kokkuleppele, et viimased avavad enda kontrolli all olevad riigi idaosa neli sadamat nafta ja naftasaaduste ekspordiks. Mässuliste kaheksa kuud kestnud blokaad on Liibüale tekitanud miljardeid dollareid saamata tulu.
* Ukrainas hõivasid venemeelsed meeleavaldajad Donetskis, Luhanskis ja Harkivis mitu valitsushoonet ning heiskasid seal Venemaa riigilipud. Ühtlasi nõudsid meeleavaldajad referendumite korraldamist Venemaaga ühinemiseks. Luhanskis üle võetud julgeolekuteenistuse hoone ka mineeriti.
* Ukraina presidendi kohusetäitja Oleksandr Turtšõnov tühistas seoses Ukraina idaosas puhkenud laialdaste meeleavaldustega oma riigivisiidi Leedusse. Ukraina siseminister Arsen Avakov süüdistas meeleavalduste provotseerimises Venemaa võime eesotsas president Vladimir Putiniga.
* Ungaris toimusid parlamendivalimised, mille võitis ülekaalukalt ka seni võimul olnud parempoolne erakond Fidesz. Fideszi juhitav koalitsioon sai 66,8% häältest ja 133 kohta 199-liikmelises parlamendis. Valimisaktiivsus oli 61,2%.
* Eesti Reformierakonna erakorraline üldkogu valis erakonna esimeheks sellele ametikohale ainsana kandideerinud Taavi Rõivase ning nimetas oma esikandidaadiks Euroopa Parlamendi valimistel erakonna endise esimehe Andrus Ansipi.
* Eesti Konservatiivne Rahvaerakond valis oma kongressil erakonna esimeheks tagasi sellele ametikohale ainsana kandideerinud Mart Helme. 

## [[7. aprill]]

* Ameerika Ühendriikide kaitseminister Chuck Hagel alustas ametlikku visiiti Hiinas, mille raames külastas ta ühtlasi Hiina mereväe ainsat lennukikandjat Liaoningi. Hagel oli väidetavalt esimene välismaine külaline, kellele anti võimalus Hiina mereväe uue lipulaevaga tutvuda.
* Indias algas kaks nädalat kestev parlamendivalimiste periood.
* Kanadas Québecis toimunud valimistel saavutas valimisvõidu antiseparatistlik Québeci Liberaalne Partei. Liberaale toetas 41,5% valijatest, samal ajal kui Québeci iseseisvumist toetav Parti Québecois pälvis vaid 25,4% valijate toetuse.
* Ukrainas vabastas miilits eelmisel päeval venemeelsete meeleavaldajate valdusse langenud valitsushoone Harkivis. Luhanski valitsushoone vabastamine ebaõnnestus, sest seal õnnestus hoone hõivanud isikutel ennast relvastada.
* Ukrainas Donetskis hõivasid umbes 120 venemeelset aktivisti oblastivolikogu hoone ja kuulutasid välja Donetski rahvavabariigi. 
* Eestis andis XII Riigikogu ees ametivande ja astus ametisse põllumajandusminister Ivari Padar.
* XII Riigikogu keskkonnakomisjoni uueks esimeheks valiti Rainer Vakra ja sotsiaalkomisjoni esimeheks Heljo Pikhof. 
* Läänemaal Roosta puhkekeskuses algasid kõrgemad riigikaitsekursused, mille avas peaminister Taavi Rõivas.

## [[8. aprill]]

* Ameerika Ühendriikide tarkvaraettevõte Microsoft lõpetas uuenduste ja tehnilise toe pakkumise operatsioonisüsteemile Windows XP.
* Ameerika Ühendriikide riigisekretär John Kerry süüdistas Venemaad katsetes Ukrainat tükeldada. Ta kutsus Venemaad üles lõpetama provokatsioone Ida-Ukrainas ning viima oma väed Ukraina piiridelt ära, ähvardades nende nõudmiste täitmata jätmisel Venemaad uute sanktsioonide kehtestamisega.
* Austrias Viinis algas Iraaniga peetavate seitsmepoolsete tuumakõneluste järjekordne voor, mille eesmärk on piirata Iraani tuumaenergiaprogrammi mahtu ja tagada, et see ei võimaldaks Iraanil valmistada tuumarelva.
* Hispaania autonoomse piirkonna Kataloonia president Artur Mas i Gavarró teatas, et kavatseb jätkata ettevalmistusi Kataloonia iseseisvusreferendumi läbiviimiseks novembris 2014. Mas esines kommentaariga pärast seda, kui Hispaania parlament lükkas häältega 299:47 tagasi Kataloonia parlamendi taotluse referendumi korraldamiseks.
* Iirimaa president Michael D. Higgins tegi esimese Iiri Vabariigi riigipeana riigivisiidi Suurbritannia pealinna Londonisse.
* Indoneesias toimusid parlamendivalimised.
* Liibüa parlament kinnitas valitsusjuhi kohusetäitja Abd Allāh ath-Thanī peaministriks ja tegi talle ülesandeks moodustada uus valitsus.
* NATO kinnitas, et kolmekordistab alates maist 2014 Baltimaade õhuturbemissioonil osalevate hävituslennukite arvu.
* Prantsusmaa parlament kiitis heaks peaminister Manuel Vallsi avaliku sektori kulude kokkuhoiu ja maksekärbete kava. Parlamendis toimunud hääletus oli ühtlasi esimeseks usaldushääletuseks Vallsi valitsuskabinetile.
* Ukrainas Donetskis tühistas venemeelne rühmitus Donbassi patriootlike jõudude komitee oma eelmise päeva otsuse Donetski rahvavabariigi väljakuulutamisest.
* Venezuela valitsus ja suurim opositsiooniline rühmitus Demokraatlik Ühtsus leppisid kokku läbirääkimiste alustamises. Läbirääkimisi nõustusid vahendama Vatikani ja Lõuna-Ameerika Riikide Liidu esindajad.
* Eestit külastas Horvaatia asevälisminister Joško Klisovič, kes avas Tallinnas Horvaatia aukonsulaadi.
* XII Riigikogu liikmeks sai Margus Lepik, kes hakkas asendama Tartu linnapeaks suundunud Urmas Klaasi. Samal päeval astus Lepik Riigikogu liikme ametist tagasi, sest soovis jätkata tööd Valga maavanemana.
* Saare maakonnas Muhu vallas Liiva külas avati Muhu hooldekeskus. Hooldekeskuse avamisel osales ka sotsiaalminister Helmen Kütt.
* Tartu linnavolikogu valis häältega 30:3 uueks Tartu linnapeaks Urmas Klaasi.
* Eesti Evangeelse Luterliku Kiriku Tartu praostkonna sinod esitas EELK peapiiskopi kandidaadiks Usuteaduse Instituudi rektori Ove Sanderi.

## [[9. aprill]]

* Ameerika Ühendriikides Põhja-Carolina osariigis astus Charlotte'i linnapeana ametisse Dan Clodfelter.
* Ameerika Ühendriikides Pennsylvania osariigis Pittsburghi linnas Franklini keskkoolis pussitas 16-aastane õpilane 20 kaasõpilast, kes said eri raskusastmega vigastusi. Politsei pidas pussitaja kinni.
* Iisraeli peaminister Binyamin Netanyahu otsustas osaliselt külmutada suhtes Palestiina Rahvusliku Omavalitsusega.
* Kreeka pealinnas Ateenas avaldasid tuhanded inimesed parlamendihoone ees meelt valitsuse kärpekavade ja avaliku sektori töötajate koondamise vastu.
* Mali uus peaminister Moussa Mara astus ametisse.
* Pakistani pealinna Islamabadi äärelinna turul toimus pommiplahvatus, milles sai surma 20 ja vigastada vähemalt 70 inimest.
* Põhja-Korea Ülemrahvakogu kinnitas Ülemrahvakogu Presiidiumi esimeheks Kim Yŏng-nami, peaministriks Pak Pong-ju ja Riikliku Kaitsekomitee esimeheks Kim Chŏng-uni. Kõik mehed töötasid nendel ametikohtadel ka varem.
* Türgi keskvalimiskomisjon ei rahuldanud opositsioonilise Vabariikliku Rahvapartei nõuet korraldada pealinnas Ankaras uued kohalikud valimised.
* Eesti Apostlik-Õigeusu Kirik annetas Eesti Rahva Muuseumile 1919. aastal märtrina surnud piiskop Platoni teenistusriided ja panagia.
* XII Riigikogus alustas Margus Lepiku asendusliikmena tööd Aivar Rosenberg.

## [[10. aprill]]

* Ameerika Ühendriikide kaitseminister Chuck Hagel külastas Mongooliat.
* Ameerika Ühendriikides California osariigi põhjaosas Orlandi lähistel sõitis kullerfirmale FedEx kuulunud tõstuk otsa keskkooliõpilasi vedanud bussile. Sõidukite kokkupõrkes hukkus 9 ja sai vigastada 32 inimest.
* Euroopa Nõukogu Parlamentaarne Assamblee peatas Krimmi (ja Sevastopoli) annekteerimise tõttu Venemaa 18 saadiku volitused assamblees.
* Kreeka pealinnas Ateenas plahvatas riigipanga hoone ees autopomm. Inimesed plahvatuses vigastada ei saanud.
* Nicaragua lääneosa tabas 6,1-magnituudine maavärin, mille epitsenter asus Nagarote linnast 31 km kirdes. Inimohvreid ja olulisi purustusi maavärin kaasa ei toonud. Mitmetes piirkondades, kaasa arvatud pealinna Managua mõningates linnaosades katkes elektrivarustus.
* Poola pealinnas Varssavis ja Venemaal Smolenskis mälestati neli aastat tagasi Smolenski lennuõnnetuses hukkunuid.
* Suurbritannias tühistas Prestoni kohus Suurbritannia parlamendi alamkoja endise asespiikri Nigel Evansi vastu esitatud süüdistused seksuaalses ahistamises ja vägistamises, sest need ei leidnud tõendamist. Evans pidi süüdistusi tõrjuma 11 kuud ja need rikkusid tema maine ning poliitilise karjääri.
* ÜRO Julgeolekunõukogu kiitis heaks 12 000 rahuvalvesõduri saatmise Kesk-Aafrika Vabariiki.
* Eesti kaitseminister Sven Mikser osales koos Läti ja Leedu kolleegidega Taanis konverentsil, mis oli pühendatud Baltimaade NATO-sse astumise 10. aastapäevale.
* Eesti valitsus kiitis heaks Eesti Mereakadeemia ühinemise Tallinna Tehnikaülikooliga.
* Eestis lõppes kandidaatide registreerimine Euroopa Parlamendi valimisteks. Kokku esitas oma kandidatuuri 89 inimest, kellest 72 esindab erakondi ja 17 osaleb valimistel üksikkandidaadina.

## [[11. aprill]]

* Ameerika Ühendriikides astus ametist tagasi tervishoiuminister Kathleen Sebelius. President Barack Obama nimetas uueks tervishoiuministriks Sylvia Mathews Burwelli.
* Ameerika Ühendriikide ja Filipiinide julgeolekuläbirääkimistel jõuti kokkuleppele, mis lubab Ameerika Ühendriikide mereväel kasutada Filipiinide sadamaid ja mereväebaase mittesõjaliste operatsioonide läbiviimiseks.
* Jaapani valitsus kiitis heaks riigi uue energeetikapoliitika, milles nähakse jätkuvalt riigi peamise energiaallikana tuumaelektrijaamu. Jaapani eelmise valitsuse energeetikapoliitika rõhutas vajadust tuumaenergia osakaalu järk-järgult vähendada.
* Madagaskari president Hery Rajaonarimampianina nimetas riigi uueks peaministriks Roger Kolo.
* Paavst Franciscus palus avalikult vabandust pedofiilidest preestrite ja teiste katoliku vaimulike kuritegude eest.
* Türgi konstitutsioonikohus tühistas seadusesätted, mis oleksid andnud Türgi valitsusele kontrolli justiitssüsteemi kõrgeima organi, Kohtunike ja Prokuröride Kõrgema Nõukogu üle. 
* Venemaa poolt annekteeritud Krimmi Ülemnõukogu kiitis ühehäälselt heaks Krimmi uue põhiseaduse.
* Venemaa riigiprokuratuur teatas, et Venemaal ei ole vähimatki kavatsust rahuldada Ukraina võimude taotlust ekspresident Viktor Janukovõtši väljaandmiseks Ukrainale.
* Eesti justiitsminister Andres Anvelt viibis ringsõidul Ida-Virumaal.

## [[12. aprill]]

* Niuel toimusid parlamendivalimised. Parlamenti valiti 20 parteitut saadikut.
* Prantsusmaa välisminister Laurent Fabius kohtus Kuuba pealinnas Havannas Kuuba presidendi Raúl Castroga. Tegemist oli esimese Prantsusmaa valitsusliikme visiidiga Kuubale pärast 31-aastast pausi.
* Prantsusmaal Pariisis ja Itaalias Roomas toimusid vasakpoolsete erakondade korraldatud meeleavaldused valitsuste kärpekavade ja majandusreformide vastu. Mõlemas linnas osales meeleavaldustel kümneid tuhandeid inimesi.
* Prantsusmaa äärmusrahvusliku erakonna Rahvusrinne esimees Marine Le Pen külastas Venemaa pealinna Moskvat, kus kritiseeris Euroopa Liidu majandussanktsioone Venemaa vastu ning nimetas neid katseks alustada maailmas uut külma sõda.
* Tšiilis Valparaíso linnas puhkes kaks päeva kestnud ulatuslik tulekahju, mis hävitas umbes 2000 maja ja põhjustas 12 inimese surma. Linna ajaloolist keskust ja linnas asuvat Tšiili parlamendihoonet tuli ei kahjustanud.
* Ukraina sündmused:
** Ukraina idaosas Slovjanski linnas hõivasid eraldusmärkideta sõjaväevormides relvastatud mehed ühe miilitsajaoskonna ja julgeoleku­teenistuse hoone. Hiljem püüdsid nad oma kontrolli alla saada kogu linna ja püstitasid linna sissesõitude juurde barrikaadid.
** Ukrainas hõivasid tundmatud relvastatud isikud Ukraina-Venemaa piirist 150 km kaugusel asuva Kramatorski linna miilitsa peakorteri.
** Ukraina siseministri kohusetäitja Arsen Avakov nimetas Ida-Ukrainas toimunud jõustruktuuride hoonete ülevõtmist Venemaa agressiooniks Ukraina vastu.
* Eestis Tallinnas Venemaa Föderatsiooni suursaatkonna juures toimus vene äärmuslaste Dmitri Linteri ja Juri Žuravljovi korraldatud meeleavaldus, kus avaldati toetust Krimmi (ja Sevastopoli) annekteerimisele ning Venemaa üldisele poliitikale Ukraina suunal.

## [[13. aprill]]

* Ameerika Ühendriikides Kansas Citys tulistas mees inimesi kahes juudi kogukonna keskuses. Tulistamistes sai surma kolm inimest, kaasa arvatud üks 14-aastane nooruk. Politsei pidas tulistaja kinni.
* Armeenia president Serž Sargsjan nimetas riigi uueks peaministriks senise parlamendi esimehe Hovik Abrahamjani.
* Guinea-Bissaus toimusid presidendi- ja parlamendivalimised. Parlamendivalimistel oli edukas Guinea ja Roheneeme Sõltumatuse Aafrika Partei, mis sai 100-kohalises parlamendis absoluutse enamuse ehk 55 kohta. Ka presidendivalimistel oli edukaim sama erakonna kandidaat José Mário Vaz, kuid kuna ta ei kogunud 50% valijate toetust, toimub 18. mail presidendivalimiste teine voor.
* Liibüas astus tagasi 8. aprillil peaministriks kinnitatud ja enne seda valitsusjuhi kohuseid täitnud Abd Allāh ath-Thanī. Tagasiastumise põhjusena tõi ta ära talle ja tema perekonnale tehtud ähvardused tundmatute relvastatud isikute poolt.
* Makedoonias toimusid presidendivalimised. Kuna ükski kandidaat ei kogunud võiduks vajalikku häälteenamust, otsustati korraldada 27. aprillil valimiste teine voor, kuhu pääsesid edasi senine president Đorge Ivanov ja paremuselt teise tulemuse saanud kandidaat Stevo Pendarovski. Valimiste esimeses voorus osales 48,8% hääleõiguslikest kodanikest.
* Mehhikos Veracruzi osariigis toimunud õnnetuses sõitis buss otsa veoautole. Hukkus 36 bussis viibinud inimest, veel 4 inimest sai vigastada.
* Saalomoni saari tabas 7,5-magnituudine maavärin, mille epitsenter asus 118 km Kirakira lõuna suunas meres. Olulisi kahjustusi maavärin ei tekitanud, kuid piirkonnale anti hiidlaine hoiatus.
* Ukraina sündmused:
** Ukraina julgeolekujõud alustasid operatsiooni Slovjanski miilitsa- ja julgeolekuhoonete vabastamiseks need eelmisel päeval hõivanud tundmatute isikute käest. Mõlemal poolel oli inimohvreid.
** Ukrainas Mariupoli linnas hõivasid venemeelsed separatistid kohaliku linnavalitsuse hoone. Enne hõivamist toimus hoone ees meeleavaldus, kus umbes 1000 inimest nõudis Ida-Ukraina aladel eraldi riigi moodustamist.
** Ukraina presidendi kohusetäitja Oleksandr Turtšõnov andis õhtul relvastatud separatistidele aega kuni järgmise päeva hommikul kella üheksani relvad maha panna ja lahkuda nende hõivatud hoonetest.
** Ameerika Ühendriikide suursaadik Ühinenud Rahvaste Organisatsiooni juures Samantha Power avaldas arvamust, et üheaegselt kuues-seitsmes Ida-Ukraina linnas toimuvad samalaadsed sündmused annavad tunnistust "Moskva osalusest".
** ÜRO Julgeolekunõukogu pidas Venemaa algatusel erakorralise istungi Ukraina küsimuses, kuid mingile ühisele seisukohale ei suudetud jõuda.
* Venemaa pealinnas Moskvas avaldas meediavabaduse piiramise vastu meelt umbes 5000 inimest.

## [[14. aprill]]

* Ameerika Ühendriikides tehti teatavaks Pulitzeri preemia laureaadid. Pulitzeri ajakirjanduspreemia said ajalehed The Washington Post ja The Guardian Ameerika Ühendriikide salajaste jälgimisprogrammide paljastamise eest.
* Liibüas algas kohtuprotsess endise diktaatori Mu‘ammar al-Qadhdhāfī poegade Saif al-Islāmi ja as-Sā'dī üle.
* Luksemburgis toimunud Euroopa Liidu välisministrite kohtumisel, kus osales ka Eesti välisminister Urmas Paet, otsustati laiendada Venemaa ametiisikute nimekirja, kelle varad külmutatakse ja kellel keelatakse sisenemine Euroopa Liidu territooriumile.
* Malta parlament võttis vastu tsiviilpartnerluse seaduse, millega seadustati samasooliste paaride kooselu ja anti samasoolistele paaridele lapsendamisõigus.
* Nicaragua pealinna Managuat tabas järjekordne, 5,1-magnituudine maavärin, mille epitsenter asus Managuast 6 km loodes. Ulatuslikke purustusi maavärinaga ei kaasnenud.
* Ukraina idaosa venemeelsed separatistid keeldusid allumast presidendi kohusetäitja Oleksandr Turtšõnovi ultimaatumile vabastada oma valdusse võetud valitsushooned. Selle asemel võeti üle ka miilitsajaoskonna hoone Gorlivka linnas.
* Venemaa president Vladimir Putin nimetas Krimmi riigipea kohusetäitjaks Sergei Aksjonovi ja Sevastopoli kuberneri kohusetäitjaks Sergei Menjailo.
* Eestisse saabusid kahepäevasele visiidile Ameerika Ühendriikide Senati liikmed John McCain ja John Hoeven, et käsitleda kõnelustel Eesti poliitikutega Ukraina kriisi.
* Eesti kaitseminister Sven Mikser kohtus Brüsselis NATO peasekretäri Anders Fogh Rasmusseniga.
* Eesti kultuuriminister Urve Tiidus tutvus Narva kultuuriasutustega ja külastas Tartu Ülikooli Narva Kolledžit.
* Kaitsepolitseiamet esitles oma 2013. aasta aastaraamatut. Esitlusel osales ka siseminister Hanno Pevkur.

## [[15. aprill]]

* Euroopa Parlament võttis vastu otsuse, mille kohaselt peab edaspidi kõigil Euroopa Liidus müüdavatel kaupadel (välja arvatud toidukaubad) olema ära toodud selle päritolumaa.
* Luksemburgis toimus Euroopa Liidu liikmesriikide kaitseministrite kohtumine, kus osales ka Eesti kaitseminister Sven Mikser. Muuhulgas leppisid kaitseministrid kokku tsivilistidest koolitajate saatmises Malisse, et tagada sealsetele politseijõududele parem väljaõpe ja ettevalmistus. Samuti lepiti kokku, et juba toimivat Mali sõjaväelaste koolitusmissiooni pikendatakse kahe aasta võrra.
* Prantsusmaal valiti valitseva Sotsialistliku Partei uueks esimeheks Jean-Christophe Cambadelis.
* Saudi Araabia meedia teatas riigi luureülema prints Bandar ibn Sulţāni ametist vabastamisest.
* Ukraina julgeolekujõud, miilits ja armee alustasid riigi idaosas Kramatorskis ja Slovjanskis piiratud terrorismivastast operatsiooni eesmärgiga vabastada sealsed valitsus- ja julgeolekuobjektid venemeelsete separatistide kontrolli alt.
* Eesti peaminister Taavi Rõivas tegi ühepäevase ametliku visiidi Soome, kus kohtus Soome presidendi Sauli Niinistö ja peaministri Jyrki Kataineniga. Rõivas pälvis tähelepanu sellega, et rääkis peaministrite ühisel pressikonverentsil soome keeles.
* Eesti Rahvusringhäälingu nõukogu kiitis heaks juhatuse esimehe Margus Allikmaa ettepaneku nimetada uueks juhatuse liikmeks Ainar Ruussaar. Ruussaar hakkab asendama senist juhatuse liiget Hanno Tombergi, kes lahkus ametist protestiks sporditoimetuse juhataja Marko Kaljuveeri vallandamise vastu.
* Tallinna Lennujaamas avati ärilennunduse angaarid. Angaaride avamisel osalesid ka ministrid Andres Anvelt ja Urve Palo.

## [[16. aprill]]

* Austraalias astus ametist tagasi Uus Lõuna-Walesi osariigi peaminister Barry O'Farrell.
* Egiptuse pealinnas Kairos mõistis kohus kolmeks aastaks vangi 119 Muslimi Vennaskonna liiget, kes süüdistati president Muḩammad Mursī tagandamise järel puhkenud vägivaldsete meeleavalduste organiseerimises.
* Lõuna-Korea edelarannikul läks ümber parvlaev Sewol, mille pardal viibis õnnetuse ajal 476 inimest. Õnnetuses hukkus 68 ja jäi kadunuks 238 inimest, suurem osa neist keskkooliõpilased.
* Madagaskaril astus ametisse peaminister Roger Kolo.
* Transnistria Ülemnõukogu pöördus Venemaa presidendi Vladimir Putini poole palvega tunnustada Transnistria iseseisvust.
* Ukrainas Donetskis võtsid venemeelsed relvastatud isikud oma kontrolli alla Donetski linnavalitsuse hoone.
* Ukrainas Kramatorskis õnnestus venemeelsetel relvastatud isikutel hõivata kuus Ukraina armee soomukit.
* Eestis Harjumaal Raasiku raudteeülesõidul sõitis kell 15.19 veoauto sisse Tallinna–Tartu reisirongile. Õnnetuses hukkus 2 inimest, veoauto juht ja üks rongis viibinud reisija. Lisaks sai 12 inimest õnnetuses veel eri raskusastmega vigastusi.
* Eesti president Toomas Hendrik Ilves viibis ühepäevasel ametlikul visiidil Rakveres.

## [[17. aprill]]

* Alžeerias toimusid presidendivalimised, mille võitis 81,5% hääletanute toetusel ametis olev president Abdelaziz Bouteflika. Valimisaktiivsus oli 51,7%.
* Austraalia Uus-Lõuna-Walesi osariigi peaministrina astus ametisse Mike Baird.
* Lõuna-Sudaanis Boris tungisid relvastatud isikud Ühinenud Rahvaste Organisatsiooni põgenikelaagrisse ja avasid seal tule. Hukkus vähemalt 20 ja sai vigastada veel umbes 60 inimest.
* Türgi parlament kiitis heaks seaduse, mis laiendab Türgi riikliku luureteenistuse Milli İstihbarat Teşkilatı volitusi pealtkuulamisel ja välisoperatsioonide läbiviimisel ning tagab selle agentidele senisest suurema kaitse kriminaalmenetluse eest.
* Ukraina sündmused:
** Ukrainas Mariupolis ründas 300 venemeelset relvastatud isikut öösel Ukraina Rahvuskaardi baasi. Rahvuskaartlastel õnnestus rünnak tagasi lüüa, 3 ründajat sai tulevahetuses surma ja 13 vigastada.
** Ukraina siseministeerium tugevdas piirikontrolli, võttes erilise tähelepanu alla meessoost Venemaa kodanikud vanuses 16–60 eluaastat.
** Šveitsis Genfis toimusid Euroopa Liidu, Ameerika Ühendriikide, Ukraina ja Venemaa läbirääkimised Ukrainas valitseva kriisiolukorra lahendamiseks. Lepiti kokku, et kõik osapooled hoiduvad vägivallast ja provokatsioonidest. Kõiki ebaseaduslikke relvarühmitusi kohustati vabastama nende kontrolli all olevad hooned, loovutama relvad ja laiali minema. Nende reeglite järgijatele garanteeriti täielik amnestia.
* Eestit külastas Suurbritannia parlamendi alamkoja spiiker John Bercow, kes kohtus siin nii XII Riigikogu juhatuse kui ka peaminister Taavi Rõivasega.
* XII Riigikogu põhiseaduskomisjoni esimees Rait Maruste andis parlamendi menetlusse kooseluseaduse eelnõu.
* Tallinnas Patarei vanglas toimus muinsuskaitsekuu avaüritus. Muinsuskaitsekuu kuulutas avatuks kultuuriminister Urve Tiidus.
* Tallinna Linnavolikogu kiitis heaks Ühistupanga Asutamise Sihtasutuse moodustamise, mille eesmärk on hakata ette valmistama Tallinna ühistupanga loomist. 

## [[18. aprill]]

* Itaalia peaminister Matteo Renzi allkirjastas määruse, millega vähendati väikese sissetulekuga (8000 – 26 000 eurot aastas) inimeste maksukoormust. Keskmiselt vähendab valitsuse määrus nende inimeste maksukoormust 80 eurot kuus ja puudutab ligi 10 miljonit maksumaksjat.
* Mehhiko Guerrero osariiki tabas 7,2-magnituudine maavärin, mille epitsenter asus 37 km põhjal pool Técpan de Galeana linnast. Kuigi inimohvritest teateid ei olnud, sai enam kui 100 hoonet eri raskusastmega kahjustusi. 
* Nepalis Džomolungma mäel hukkus lumelaviinis 12 šerpat. Tegemist oli kaheksa aasta ohvriterohkeima laviiniga sellel mäel.
* Ukraina sündmused:
** Ukraina idaosa separatistid keeldusid allumast eelmisel päeval sõlmitud Genfi kokkulepet ega vabastanud nende kontrolli all olevaid hooneid, nõudes endale lisagarantiisid.
** Kramatorski linnas vabastasid julgeolekuüksused eelmisel päeval separatistide valdusse langenud telejaama ja taastasid piirkonnas ukrainakeelsete telekanalite edastamise.
** Ukraina presidendi kohusetäitja Oleksandr Turtšõnov ja peaministri kohusetäitja Arseni Jatsenjuk andsid ühise pressikonverentsi, kus lubasid Ukraina oblastitele ja regioonidele laialdast omavalitsust ning vene keelele põhiseadusega tagatud eristaatust.
* Eestis Tallinna Lennusadamas avati pidulikult 25. Jazzkaare festival. Festivali avas kultuuriminister Urve Tiidus.

## [[19. aprill]]

* Ukraina sündmused:
** Ukraina võimud peatasid ülestõusmispühade ajaks terrorivastase erioperatsiooni riigi idaosas.
** Ukraina merevägi viis Sevastopoli lahelt ja Donuzlavi järvelt ära oma viimased sõjalaevad.

## [[20. aprill]]

* Jeemeni armee tappis õhurünnakutes islamiterroristide positsioonidele 55 võitlejat.
* Kristlikud kirikud tähistasid esimest ülestõusmispüha. 2014. aastal langesid nii uue kalendri kui ka vana kalendri ülestõusmispühad samale ajale, mistõttu lääne- ja idakirikud tähistasid neid korraga.
* Soomes Satakunta maakonnas Jämijärvi vallas kukkus mootoririkke tõttu alla väikelennuk Comp Air 8, mille pardal olid õnnetuse ajal piloot ja 10 langevarjuhüpet sooritama tulnud inimest. Õnnetuses hukkus 8 inimest.
* Ukraina sündmused:
** Ukrainas Slovjanski linna lähistel toimunud tulevahetuses hukkus erinevatel andmetel kuni neli inimest. Rünnati venemeelsete separatistide positsioone, kuid rünnaku toimepanijate kohta info puudub.
** Slovjanski separatistide liider Vjatšeslav Ponomarjov pöördus Venemaa poole palvega saata Ukraina idaossa rahuvalveüksused.
** Ukraina siseministri kohusetäitja Arsen Avakov alustas visiiti Ukraina idaosas.
** Poola välisminister Radosław Sikorski avalikustas, et Venemaa Riigiduuma asespiiker Vladimir Žirinovski saatis Poola, Rumeenia ja Ungari võimudele kirja, milles tegi ettepaneku Ukraina territoriaalseks jagamiseks.

## [[21. aprill]]

* Ameerika Ühendriikides võitis Bostoni maratoni Meb Keflezighi. Temast sai pärast 30-aastast pausi esimene ameeriklane, kes selle maratoni võitis.
* Ameerika Ühendriikides Alaska osariigis lükati esialgu augustiks kavandatud referendum marihuaana legaliseerimiseks edasi novembrisse.
* Mauritaania võimud kuulutasid 21. juuniks välja presidendivalimised.
* Poola peaminister Donald Tusk avaldas ajalehes Financial Times artikli, milles kutsus üles moodustama Euroopa energialiitu, et vähendada Euroopa riikide sõltuvust Venemaa maagaasist.
* Soome majandusminister Jan Vapaavuori teatas oma kavatsusest kandideerida valitseva Rahvusliku Koonderakonna esimeheks.
* Süüria võimud kuulutasid vaatamata riigis kestvale kodusõjale 3. juuniks välja presidendivalimised.
* Venemaa president Vladimir Putin rehabiliteeris tagasiulatuvalt oma otsusega krimmitatarlased ja teised Krimmi rahvusvähemused, kes kannatasid Jossif Stalini ajal toime pandud rahvuslike repressioonide all.
* Eestis astus Sotsiaaldemokraatlikku Erakonda muusik ja ajakirjanik Mihkel Raud.

## [[22. aprill]]

* Ameerika Ühendriikide armee Euroopa väejuhatus teatas, et jagab seni Itaalias paiknenud 173. õhudessantbrigaadi 150-mehelisteks kompaniideks, mis hakkavad paiknema Baltimaades, kaasa arvatud Eestis.
* Colombia kohus ennistas ametisse Bogotá linnapea Gustavo Petro, kelle madalama astme kohus mõned nädalad varem suutmatuse eest prügivedu korraldada ametist tagandas.
* Kongo Demokraatlikus Vabariigis Katanga provintsis Likasi kaevanduslinna lähistel toimunud rongiõnnetuses hukkus vähemalt 50 inimest.
* Liibüas algas valijate registreerimine parlamendivalimisteks.
* Serbia president Tomislav Nikolić tegi uue valitsuse moodustamise ülesandeks Aleksandar Vučićile.
* Eesti peaminister Taavi Rõivas ning haridus- ja teadusminister Jevgeni Ossinovski avasid Vana Anatoomikumi hoones Tartu Ülikooli Pedagogicumi haridusuuenduskeskuse.

## [[23. aprill]]

* Ameerika Ühendriikide armee staabiülem kindral Raymond Odierno teatas, et armee kavatseb eelarvekärbete tõttu koondada 2000 ohvitseri.
* Itaalia peaminister Matteo Renzi võitis parlamendis järjekordse usaldushääletuse, surudes läbi seadusemuudatused, mis lihtsustavad ajutiste tööliste palkamist. Parlamendi alamkoda toetas Renzi valitsuse eelnõu häältega 344:184.
* Liibanoni parlamendis kukkus läbi presidendivalimiste esimene voor, sest ükski kandidaat ei kogunud võitmiseks vajalikku häälteenamust.
* Poolasse saabus Ameerika Ühendriikide 173. õhudessantbrigaadi 150-meheline kompanii, mis hakkab seal paiknema alaliselt.
* Taanis Kopenhaagenis algas Läänemere maade peaprokuröride kahepäevane kohtumine, kus osales ka Eesti peaprokurör Norman Aas.
* Türgi peaminister Recep Tayyip Erdoğan vabandas I maailmasõjas Osmanite armee tegevuse tõttu hukkunud armeenlaste järeltulijate ees.
* Ukraina võimud teatasid, et julgeolekujõud vabastasid erioperatsiooni käigus venemeelsete separatistide valduses olnud Svjatogirski linna. Ajakirjanike hinnangul ei toimunud mingit operatsiooni, linnas ei olnud näha ei separatiste ega julgeolekuüksuste võitlejaid.
* Eestis algas riigieksamite periood. Esimese riigieksamina sooritati eesti keele eksam vene õppekeelega gümnaasiumites.
* Eestis tähistati veteranipäeva. President Toomas Hendrik Ilves avas sel puhul Paldiskis mälestusmärgi välisoperatsioonidel langenud kaitseväelastele.
* Eesti haridus- ja teadusminister Jevgeni Ossinovski ning Tallinna Tehnikaülikooli rektor Andres Keevallik allkirjastasid lepingu, millega viiakse Eesti Mereakadeemia üle Tallinna Tehnikaülikooli koosseisu.
* Eesti Rahvusraamatukogus allkirjastasid Eesti, Läti ja Leedu rahvusraamatukogude direktorid kolmepoolse koostöömemorandumi. Allkirjastamisel osales ka kultuuriminister Urve Tiidus.
* Eesti Evangeelse Luterliku Kiriku Viru praostkonna sinod esitas EELK peapiiskopi kandidaadiks Usuteaduse Instituudi rektori Ove Sanderi.

## [[24. aprill]]

* Ameerika Ühendriikide president Barack Obama alustas kahepäevast ametlikku visiiti Jaapanis.
* Iisrael lõpetas ametlikult rahuläbirääkimised Palestiina omavalitsusega, reageerides nii Palestiina valitseva erakonna Fataḩ kokkuleppele äärmusislamistliku liikumisega Ḩamās.
* Ukraina sündmused:
** Mariupolis vabastasid siseministeeriumi üksused linnanõukogu hoone, mis oli alates 13. aprillist venemeelsete separatistide kontrolli all.
** Artemivski sõjaväebaasis lõid Ukraina sõdurid tagasi separatistide rünnaku.

** Separatistide loodud Donetski Rahvavabariigi võimud kuulutasid välja üldmobilisatsiooni.
** Venemaa teatas, et viib Ukrainaga piirnevates lõuna- ja lääneoblastites läbi uued sõjaväeõppused, põhjendades seda vajadusega reageerida Ukraina võimude korraldatud julgeolekuoperatsioonile Ukraina idaosas.
* Venemaa president Vladimir Putin rahuldas Sahha presidendi Jegor Borissovi tagasiastumispalve ja nimetas ta kuni uute valimisteni presidendi kohusetäitjaks.
* Eestit külastas Põhjamaade Nõukogu peasekretär Dagfinn Höjbråten, kes kohtus ka peaminister Taavi Rõivasega.
* Eestisse saabus kahepäevasele visiidile Saksamaa Schleswig-Holsteini liidumaa justiits-, kultuuri- ja Euroopa asjade minister Anke Spoorendonk, kes kohtus siin Eesti kultuuriministri Urve Tiidusega ja avas Kumus iga-aastase kultuuriürituste sarja "Saksa kevad".
* Eesti president Toomas Hendrik Ilves võttis vastu Vatikani nuntsiuse, peapiiskop Pedro López Quintana volikirjad.
* Tartus algas maamess, mille avas põllumajandusminister Ivari Padar.
* Harjumaal Kuusalus hävis osaliselt tulekahjus 18. sajandi lõpust pärinev Kuusalu kiriku pastoraadihoone.

## [[25. aprill]]

* Ameerika Ühendriikide president Barack Obama alustas ametlikku visiiti Lõuna-Koreas.
* Ameerika Ühendriikides otsustas Alaska ülemkohus, et vaatamata osariigis kehtestatud samasooliste abielu keelule on samasoolistel paaridel õigus erisoolistele paaridele kehtivatele maksuvabastustele ja -soodustustele.
* Kreeka Peloponnesose poolsaart tabas 4,5-magnituudine maavärin, mille epitsenter asus Kalamáta linnast 167 km edela suunas.
* Palestiina peaminister Rāmī Ḩamd Allāh esitas president Maḩmūd ‘Abbāsile tagasiastumispalve.
* Sloveenia peaministrit Alenka Bratušeki ei valitud tagasi valitseva erakonna Positiivne Sloveenia esimeheks. Erakonna uueks juhiks sai tema poliitiline rivaal, Ljubljana linnapea Zoran Janković.
* Türgi konstitutsioonikohtu esimees Haşim Kılıç kritiseeris peaminister Recep Tayyip Erdoğani valitsust kohtute töösse sekkumise ja kohtute alusetu süüdistamise eest poliitilises erapoolikuses.
* Ukraina sündmused:
** Kramatorski linna lähistel lennuväljal plahvatas Ukraina sõjaväe helikopter Mil Mi-8, mis sai tabamuse granaadiheitjast. Helikopteris või selle juures viibinud piloot sai rünnakus vigastada.
** Slovjanskis röövisid venemeelsed separatistid bussi, milles viibis kokku 13 inimest: seitse Euroopa Julgeoleku- ja Koostööorganisatsiooni vaatlejat, nende saatjad, tõlk ja autojuht.
* Eesti peaminister Taavi Rõivas oli ühepäevasel töövisiidil Lätis.
* Eesti justiitsminister Andres Anvelt osales koos teiste Baltimaade justiitsministritega Vilniuses toimuval rahvusvahelisel konverentsil "National legal identity in the EU: challenges and opportunities".
* Eesti kultuuriminister Urve Tiidus oli ringsõidul Pärnu maakonnas, et külastada sealseid kultuuri- ja spordiasutusi.
* Tallinnas algas seitsmes Lennart Meri konverents. Kolmepäevase rahvusvahelise konverentsi teemaks oli Põhja-Euroopa riikide julgeolek.
* Jõgeval Jõgevamaa Gümnaasiumis allkirjastas haridus- ja teadusminister Jevgeni Ossinovski koos kuue riigigümnaasiumi direktoriga riigigümnaasiumide kvaliteedikokkuleppe.
* Eesti Evangeelse Luterliku Kiriku Pärnu praostkonna sinod esitas EELK peapiiskopi kandidaadiks Tartu praosti Joel Luhametsa.

## [[26. aprill]]

* Ameerika Ühendriikide president Barack Obama alustas ametlikku visiiti Malaisias. Obama on esimene Ameerika Ühendriikide riigipea, kes külastab Malaisiat pärast Lyndon Johnsoni riigivisiiti 1966. aastal.
* Leedusse saabus Ameerika Ühendriikide 173. õhudessantbrigaadi 150-meheline kompanii, mis hakkab edaspidi alaliselt paiknema Leedu territooriumil.
* Palestiina president Maḩmūd ‘Abbās andis mõista, et liikumiste Fataḩ ja Ḩamās moodustatav ühisvalitsus on valmis tunnustama Iisraeli riiki. Siiani ei ole islamiliikumine Ḩamās Iisraeli riiki ametlikult tunnustanud.
* Ukraina sündmused:
** Ukraina peaministri kohusetäitja Arseni Jatsenjuk katkestas siseriikliku olukorra pingestumise tõttu oma riigivisiidi Itaalias ja pöördus tagasi Ukrainasse.
** Slovjanski venemeelsed separatistid teatasid, et eelmisel päeval röövitud Euroopa Julgeoleku- ja Koostööorganisatsiooni vaatlejad ei ole nende hinnangul tegelikult mitte vaatlejad, vaid NATO spioonid.
** Ukraina võimud sulgesid Põhja-Krimmi kanali, mis varustab suuremat osa Krimmi poolsaarest mageveega.
** Kiievis toimunud kõnelustel Ukraina ja Slovakkia vahel saavutati kokkulepe, mille kohaselt on Slovakkia valmis Ukrainale tarnima aastas kuni 10 miljardit kuupmeetrit maagaasi. Sisuliselt oleks endiselt tegemist Venemaa maagaasiga, mille Slovakkia müüb edasi Ukrainale, kuna Slovakkiale müüdava Venemaa maagaasi hind on madalam kui Ukrainale müüdava maagaasi hind.

## [[27. aprill]]

* Ameerika Ühendriikide kesklõunaosariike tabanud tornaadodes hukkus vähemalt 16 inimest. Kõige enam inimohvreid ja materiaalset kahju põhjustasid keeristormid Arkansase ja Oklahoma osariikides.
* Lõuna-Korea peaminister Jung Hong-won astus 16. aprillil toimunud laevaõnnetuse tõttu ametist tagasi.
* Makedoonias toimus presidendivalimiste teine voor. Ühtlasi toimusid riigis parlamendivalimised.
* Paavst Franciscus kuulutas pühakuks kaks oma eelkäijat, paavstid Johannes XXIII ja Johannes Paulus II.
* Serbia parlament kiitis häältega 198:23 heaks peaministrikandidaat Aleksandar Vučići valitsuskabineti koosseisu. Samal päeval andis Vučić koos oma ministritega ametivande.
* Ukraina sündmused:
** Donetskis hõivasid venemeelsed separatistid kohaliku tele- ja raadiojaama hoone ning lubasid hakata selle kaudu edastama oma programmi.
** Gorlivkas võtsid venemeelsed separatistid kinni kolm Ukraina Julgeolekuteenistuse ohvitseri.
** Slovjanskis vabastasid venemeelsed separatistid ühe kaks päeva varem röövitud Euroopa Julgeoleku- ja Koostööorganisatsiooni vaatlejatest.
* Ungari pealinnas Budapestis toimus iga-aastane "Elavate marss" holokausti ohvrite mälestuseks. Seekordsel marsil avaldasid kümned tuhanded inimesed ühtlasi meelt Ungari ühiskonnas süveneva antisemitismi ja äärmusrahvusliku erakonna Jobbik suurenenud toetuse vastu.
* Eestisse saabus ametlikule visiidile Gruusia president Giorgi Margvelašvili, et osaleda rahvusvahelisel internetivabaduse konverentsil. Visiidi teisel päeval kohtus Eesti peaministri Taavi Rõivasega.

## [[28. aprill]]

* Alžeerias vannutati neljandaks ametiajaks riigi presidendiks Abdelaziz Bouteflika. Samal päeval nimetas ta peaministriks ka varem seda ametit pidanud Abdelmalek Sellali.
* Ameerika Ühendriigid kehtestasid sanktsioonid Venemaa presidendi Vladimir Putiniga seotud 7 firma ja 17 ametiisiku suhtes. Teiste seas tabasid sanktsioonid riigifirma Rosneft juhti Igor Setšini.
* Egiptuse pealinnas Kairos mõistis kohus surma 682 Muslimi Vennaskonna liiget, teiste seas ka vennaskonna kõrgeima vaimse juhi Muḩammad Badī.
* Iraagis tapsid enesetaputerroristid 50 inimest. Paljud ohvrid olid parlamendi eelvalimistel osalenud sõdurid ja valimisjaoskondi turvanud politseinikud, samuti rünnati ühte poliitilist kogunemist.
* Moldova kodanikud said õiguse siseneda viisavabalt Schengeni viisaruumi kuuluvate riikide territooriumile.
* Saksamaa president Joachim Gauck oli ametlikul visiidil Türgis. Ankaras peetud kõnes kutsus ta Türgi võime üles jääma ustavaks demokraatiale.
* Sloveenias kinnitas kõrgema astme kohus madalama astme kohtu otsuse juunist 2013, millega mõisteti endisele peaministrile Janez Janšale altkäemaksu andmise eest 2006. aasta relvatehingus kaheaastane vanglakaristus.
* Ukraina sündmused:
** Luhanskis hõivasid venemeelsed separatistid Luhanski oblasti julgeolekuteenistuse hoone ja kuulutasid välja Luhanski Rahvavabariigi.
** Donetski oblastis Konstjantõnivkas hõivasid venemeelsed separatistid linnavalitsuse hoone ja miilitsajaoskonna.
** Harkivi linnapead Gennadi Kernesi tulistati selga ja ta viidi eluohtlike vigastustega haiglasse. Järgmisel päeval toimetati Kernes ravile Iisraeli.
* Eesti kaitseminister Sven Mikser alustas kolmepäevast ametlikku visiiti Ameerika Ühendriikides, mille raames kohtus ta oma Ameerika Ühendriikide kolleegi Chuck Hageliga ja esines ettekandega mõttekoja Atlantic Council korraldatud rahvusvahelisel konverentsil.
* Eestisse Ämari lennubaasi saabus Ameerika Ühendriikide 173. õhudessantbrigaadi 150-meheline kompanii, mis hakkab edaspidi alaliselt paiknema Eesti territooriumil. Kompaniid tervitasid Eesti president Toomas Hendrik Ilves, kaitseväe peastaabi ülem Igor Schvede, õhuväe ülem Jaak Tarien ja Ameerika Ühendriikide suursaadik Jeffrey D. Levine.
* Tallinnas algas kahepäevane rahvusvaheline internetivabaduse konverents "Vaba ja turvaline internet kõigile", mille avas Eesti välisminister Urmas Paet. Konverentsi raames viibis Eestis arvukalt välisriikide ministreid, kellel olid siin ette nähtud kohtumised oma Eesti kolleegidega.
* Tallinnas Estonia kontserdisaalis anti üle konkursi Looduse Aasta Foto auhinnad. Tseremoonial osales ka keskkonnaminister Keit Pentus-Rosimannus.

## [[29. aprill]]

* Ameerika Ühendriikide kesklõunaosariikides tõusis 3 päeva kestnud tornaadode ohvrite arv 34 inimeseni. Kõige suuremad tormikahjustused said osaks Arkansase ja Mississippi osariikidele, kus hukkus kokku 27 inimest.
* Angola president José Eduardo dos Santos alustas ametlikku visiiti Prantsusmaal, et pidada läbirääkimisi Prantsusmaa täiendavate investeeringute üle Angola majandusse.
* Falklandi saarte kubernerina astus ametisse Colin Roberts.
* Liibüa pealinnas Tripolis ründasid relvastatud isikut parlamendihoonet ja katkestasid parlamendis toimunud hääletuse uue peaministrikandidaadi valimiseks.
* Türgi peaminister Recep Tayyip Erdoğan teatas, et kavatseb taotleda Ameerika Ühendriikidelt oma kunagise liitlase ja nüüdse rivaali, islamivaimuliku Fethullah Güleni väljaandmist.
* Ukraina sündmused:
** Euroopa Liit avalikustas 15 Venemaa riigiametniku ja sõjaväelase nimed, kellele kehtestati seoses Venemaa jätkuva sekkumisega Ukraina siseasjadesse mitmesugused sanktsioonid.
** Jaapan otsustas kehtestada 23 Venemaa riigiametnikule ja sõjaväelasele seoses Venemaa jätkuva sekkumisega Ukraina siseasjadesse viisakeelu.
** Ukrainas Luhanskis hõivasid venemeelsed separatistid Luhanski oblasti administratsiooni hoone. Samuti hõivati kohalik prokuratuurihoone ja telejaam, miilitsa peakorterit küll rünnati, kuid seda vallutada ei õnnestunud.
* ÜRO Julgeolekunõukogu vähendas Elevandiluurannikule kehtinud impordi- ja ekspordipiiranguid. Riigi teemandiekspordi embargo tühistati täielikult, samuti võib edaspidi Elevandiluurannikule müüa piiratud koguses relvi.
* Eesti välisminister Urmas Paet oli ametlikul visiidil Itaalias, kus ta kohtus Itaalia välisministri Federica Mogheriniga.
* Eestit külastas NATO Euroopa vägede ülemjuhataja asetäitja Adrian Bradshaw, kes kohtus kaitseväe peastaabi ülema Igor Schvedega.
* Eesti haridus- ja teadusminister Jevgeni Ossinovski viibis ühepäevasel töövisiidil Haapsalus.

## [[30. aprill]]

* Bosnia ja Hertsegoviina pealinnas Sarajevos avati paavst Johannes Paulus II ausammas, millega tunnustati teda tema panuse eest Bosnia sõja lõpetamisse.
* Bruneis hakkas riikliku õiguskoodeksina kehtima islami õigus ehk šariaat.
* Hiinas Xinjiangi autonoomse piirkonna pealinna Ürümqi raudteejaamas panid tundmatud isikud lõhkeaineid ja terariistu kasutades toime terrorirünnaku, mille käigus tapeti 3 ja vigastati 79 inimest.
* Iraagis toimusid parlamendivalimised.
* Kesk-Aafrika Vabariigis võtsid Euroopa Liidu rahuvalveüksused oma kaitse alla pealinna Bangui rahvusvahelise lennujaama.
* Liibanoni parlamendis ebaõnnestus presidendivalimiste teine voor, sest kohal ei olnud piisavalt parlamendiliikmeid. Hääletuse toimumiseks oleks pidanud kohal viibima vähemalt 86 saadikut, kohale oli tulnud vaid 75 saadikut.
* Mehhiko parlament kiitis heaks seaduseelnõu, mis lubab tsiviilisikute vastu kuriteo toime pannud sõdurite üle mõista kohut tsiviilkohtus. Siiani kuulusid kõik sõjaväelaste süüasjad ainult sõjaväekohtute kompetentsi.
* Põhja-Iirimaa politsei vahistas seoses 1972. aastal toime pandud mõrva uurimisega sotsialistliku-vabariikliku erakonna Sinn Féin presidendi Gerry Adamsi.
* Tai valitsus ja keskvalimiskomisjon leppisid kokku uute parlamendivalimiste korraldamises juulis. Poliitiline opositsioon teatas, et ei kavatse siiski loobuda oma nõudmisest viia enne uusi valimisi läbi valimisreform.
* Ukraina sündmused:
** Regioonide Partei presidendikandidaat Oleg Tsarjov taandas oma kandidatuuri ja kutsus inimesi üles boikoteerima presidendivalimisi.
** Donetski oblastis Gorlivkas hõivasid venemeelsed separatistid miilitsa peakorteri ja mitmed valitsushooned.
** Vene Õigeusu Kiriku pea, Moskva ja kogu Venemaa patriarh Kirill teatas, et õigeusu kirik ei sekku Ukraina poliitikasse ja keskendub rahu taastamisele Ukrainas.
* Eestis Harjumaal Ämari lennubaasis avati pidulikult NATO alaline õhuturbemissioon Eestis. Baasi saabusid 4 Taani lennuväe hävitajat F-16A. Missiooni avamisel osales ka peaminister Taavi Rõivas.
* Eesti Reformierakond alustas Euroopa Parlamendi valimiste kampaaniat.
* Eesti Evangeelse Luterliku Kiriku Viljandi praostkonna sinod esitas EELK peapiiskopi kandidaadiks Viljandi praosti Marko Tiituse.